朱康叔郎中棄官求母於金州因會華清宮作此詩送之
作者：文同
朝代：宋

paragraphs: 蟠桃實在枝，蟠桃花已飛。
相隔五十春，一旦還相依。
康叔視金龜，解去如糞土。
徒步入嶢關，金州取其母。
古人亦有此，比之康叔難。
幾時有古人，能如公棄官。
玉蓮仙宇中，相會談此事。
使我發驚嘆，達曉不能寐。
借問侍安輿，輦下何時過。
我欲率諸君，扶服詣門賀。